Oficiālais Vēstnesis L 260 , 28/09/2001 Lpp. 0035 - 0036



Komisijas lēmums (2001. gada 27. septembris) par dažiem aizsardzības pasākumiem attiecībā uz noteiktiem zvejniecības un akvakultūras produktiem, kuri paredzēti cilvēku uzturam un kuru izcelsme ir Indonēzijā (izziņots ar dokumenta numuru K(2001) 2935) (2001/705/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1997. gada 18. decembra Direktīvu 97/78/EK, ar ko nosaka principus, kas reglamentē veterinārās kontroles organizēšanu produktiem, ko ieved Kopienā no trešām valstīm [1], un jo īpaši tās 22. panta 1. punktu, tā kā: (1) Saskaņā ar Direktīvas 97/78/EK 22. pantu jānosaka nepieciešamie pasākumi attiecībā uz noteiktu produktu ievešanu no trešām valstīm, ja rodas vai izplatās kas tāds, kas varētu radīt nopietnus draudus cilvēku vai dzīvnieku veselībai. (2) Hloramfenikola klātbūtne ir atklāta no Indonēzijas ievestajās garnelēs, kas paredzētas cilvēku uzturam. (3) Tādēļ, ka hloramfenikola klātbūtne pārtikā rada potenciālus draudus cilvēku veselībai, visus sūtījumus ar garnelēm, kuru izcelsme ir Indonēzijā vai kuras ievestas no Indonēzijas, pārbauda, lai pierādītu to veselīgumu. (4) Ar Padomes 1992. gada 29. jūnija Direktīvu 92/59/EEK par produktu vispārējo drošību [2] izveidota ātrās reaģēšanas sistēma attiecībā uz pārtiku, un tās izmantošana ir lietderīga, lai īstenotu savstarpējās informēšanas prasību, kas paredzēta saskaņā ar Direktīvas 97/78/EK 22. panta 2. punktu. (5) Šis lēmums tiks pārskatīts, ņemot vērā Indonēzijas kompetento iestāžu sniegtās garantijas un pamatojoties uz dalībvalstu veikto testu rezultātiem. (6) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants Šo lēmumu piemēro attiecībā uz tādām garnelēm, kuras paredzētas cilvēku uzturam un kuras ievestas no Indonēzijas vai kuru izcelsme ir Indonēzijā. 2. pants 1. Dalībvalstis, izmantojot atbilstošus paraugu ņemšanas pārbaužu plānus un noteikšanas metodes, veic ķīmisko testu katram sūtījumam ar garnelēm, kuras ievestas no Indonēzijas vai kuru izcelsme ir Indonēzijā, lai nodrošinātu, ka attiecīgie produkti nerada draudus cilvēku veselībai. Šis tests jāveic jo īpaši nolūkā atklāt hloramfenikola klātbūtni. 2. Dalībvalstis tūlīt informē Komisiju par 1. punktā minēto testu rezultātiem, izmantojot ātrās reaģēšanas sistēmu attiecībā uz pārtiku, kas izveidota ar Direktīvu 92/59/EEK. 3. pants Dalībvalstis neatļauj ievest to teritorijā vai nosūtīt uz citu dalībvalsti 1. pantā minētos produktus, ja vien 2. pantā minētās kontroles rezultāti nav labvēlīgi. 4. pants Visus izdevumus, kas radušies, piemērojot šo lēmumu, sedz nosūtītājs, saņēmējs vai to aģents. 5. pants Dalībvalstis groza pasākumus, ko tās piemēro tirdzniecībai, lai panāktu to atbilstību šim lēmumam. Dalībvalstis par to tūlīt informē Komisiju. 6. pants Šo lēmumu pārskata, ņemot vērā Indonēzijas kompetento iestāžu sniegtās garantijas un pamatojoties uz 2. pantā minēto testu rezultātiem. 7. pants Šis lēmums ir adresēts dalībvalstīm. Briselē, 2001. gada 27. septembrī Komisijas vārdā — Komisijas loceklis David Byrne [1] OV L 24, 30.1.1998., 9. lpp. [2] OV L 228, 11.8.1992., 24. lpp. --------------------------------------------------